《白云歌》
唐代·马云奇

遥望白云出海湾，变成万状须臾间。忽散鸟飞趁不及，唯只清臾随往还。

生复灭兮灭复生，将欲凝兮旋已征；因悟悠悠寄寰宇，何须扰扰徇功名。

灭复生兮生复灭，左之盈兮右之缺；从来举事皆尔为，何不含情自怡悦。

殊方节物异长安，盛夏云光也自寒。远戍只将烟正起，横峰更似雪犹残。

白云片片映青山，白云不尽青山尽。展转霏微度碧空，碧空不见浮云近。

渐觉云低驻马看，联绵缥渺拂征鞍。一不一兮几纷纷，散不散兮何漫漫。

东西南北□□驰，上下高低恣所宜。影碧池冰萤□底，光浮绿树霰凝枝。

欲谓白云必从龙，飞来飞去龙不见；欲谓白云不从龙，乍轻乍重谁能变。

一重未过一重摧，一畔萦岩一畔开。栾巴噀酒应随去，子晋吹笙定伴来。

披襟引袖遽迎臾，欲□吹云置袖中；云飞入袖将为满，袖卷看云依旧空。

雷殷殷兮雨曚曚，成阴涧下云之功。倏然云晴销四极，所润宁知白云力。

大贤济世徒自劳，一朝运否谁相忆。不知白云何所以，年年岁岁从山起；

云收未必归石中，石暗翻埋在云里。世人迁变比白云，白云无心但氛氲。

白云生灭比世人，世人有心多苦辛。旋生旋灭何穷已，有心无心只如此。

当须体道有贞素，不用浮荣说非是。望白云，白云辽乱满空山，高低赋象非情欲，余遂感之心自闲。

望白云，白云天外何悠扬，既悲出塞复入塞，应亦有时还帝乡。

作者简介：生卒年、籍贯皆不详。约于代宗大历初在湖南与怀素等过往唱酬。事迹散见其《怀素师草书歌》、颜真卿《怀素上人草书歌序》。《全唐诗外编》存诗13首，其中12首为误收。